b'\n_START_ARTICLE_\nDavid Lynch\n_START_SECTION_\nLynchin taideopinnot\n_START_PARAGRAPH_\nLynchin is\xc3\xa4 oli maatalousministeri\xc3\xb6n tutkija, mink\xc3\xa4 takia perhe joutui muuttamaan alati. Monet Lynchin kotikaupungeista muistuttivat niit\xc3\xa4 idyllisi\xc3\xa4 mutta outoja pikkukaupunkeja, joihin h\xc3\xa4n sijoitti my\xc3\xb6hemmin useat elokuvistaan. David Lynchill\xc3\xa4 on suomalaisia sukujuuria: h\xc3\xa4nen \xc3\xa4idinpuoleinen isois\xc3\xa4ns\xc3\xa4, sukunimelt\xc3\xa4\xc3\xa4n Sundholm, muutti nuorena miehen\xc3\xa4 Suomesta Yhdysvaltoihin._NEWLINE_Vuonna 1964 Lynch p\xc3\xa4\xc3\xa4si opiskelemaan bostonilaiseen taidekouluun, mutta j\xc3\xa4tti opinnot pian kesken ja aloitti ne j\xc3\xa4lleen Pennsylvaniassa. Tuolloin h\xc3\xa4n tapasi my\xc3\xb6s tulevan vaimonsa Peggy Reaveyn. Reaveyn kanssa h\xc3\xa4n sai tytt\xc3\xa4rens\xc3\xa4 Jenniferin, josta my\xc3\xb6s tuli my\xc3\xb6hemmin elokuvaohjaaja. Lynch ja Reavey asuivat Philadelphian pahamaineisimmalla alueella, jonka kurja ilmapiiri ep\xc3\xa4ilem\xc3\xa4tt\xc3\xa4 heijastui my\xc3\xb6hemmin t\xc3\xa4rke\xc3\xa4n\xc3\xa4 osana Lynchin rujoa elokuvamaailmaa._NEWLINE_Lynch ei alun perin ollut kiinnostunut elokuvista oman taiteensa v\xc3\xa4lineen\xc3\xa4 vaan opiskeli kuvataidetta tyydytt\xc3\xa4\xc3\xa4kseen kunnianhimoaan maalarina. Lynch sai kuitenkin idean tehd\xc3\xa4 \xe2\x80\x9dliikkuvan maalauksen\xe2\x80\x9d ja osallistua sill\xc3\xa4 Pennsylvanian taideakatemiansa jokavuotiseen kokeelliseen maalauksen ja kuvanveiston kilpailuun. Lynchin teos \xe2\x80\x9dKuusi miest\xc3\xa4 voi pahoin\xe2\x80\x9d oli stop motion -tekniikalla toteutettu animaatio ja se heijastettiin 2 kertaa 3 metri\xc3\xa4 suurelle kankaalle. Lynch piti sit\xc3\xa4 kertaluontoisena ja kalliina kokeiluna \xe2\x80\x93 toteutus oli maksanut noin 200 dollaria \xe2\x80\x93 mutta er\xc3\xa4s h\xc3\xa4nen projektinsa n\xc3\xa4hnyt tilasi Lynchilt\xc3\xa4 samanlaisen kotiinsa.\n_START_SECTION_\nEraserhead\n_START_PARAGRAPH_\nVuonna 1967 Lynch teki elokuvakoulussa pari muutaman minuutin mittaista lyhytelokuvaa, ja my\xc3\xb6hemmin 34-minuuttisen elokuvan The Grandmother. Lopulta syntyi Eraserhead (1977), Lynchin ensimm\xc3\xa4inen pitk\xc3\xa4 elokuva. Pienist\xc3\xa4 p\xc3\xa4tkist\xc3\xa4 l\xc3\xa4htenyt, viisivuotiseksi hankkeeksi venynyt, pieni ja \xc3\xa4\xc3\xa4rimm\xc3\xa4isen omalaatuinen filmi leimattiin jopa liian sairaaksi julkaista. Lopulta Eraserhead n\xc3\xa4ki kuitenkin p\xc3\xa4iv\xc3\xa4nvalon ja saavutti nopeasti kulttimaineen._NEWLINE_Viisivuotisen ty\xc3\xb6rupeaman aikana Lynchin ja Reaveyn avioliitto p\xc3\xa4\xc3\xa4ttyi, ja Eraserheadin ilmestymisvuotena 1977 Lynch avioitui toisen vaimonsa Mary Fiskin kanssa.\n_START_SECTION_\nElefanttimies\n_START_PARAGRAPH_\nLynch nousi suuren yleis\xc3\xb6n tietoisuuteen seuraavalla elokuvallaan. Tositapahtumiin ja Sir Frederick Trevesin kirjaan perustuva Elefanttimies (The Elephant Man, 1980) oli kaukana Eraserheadista, vaikka tyyli pysyikin painostavana. Elokuvan tuotti Mel Brooks, ja p\xc3\xa4\xc3\xa4rooleissa n\xc3\xa4htiin John Hurt sek\xc3\xa4 Anthony Hopkins. Elefanttimieheksi kutsutun John Merrickin el\xc3\xa4m\xc3\xa4st\xc3\xa4 kertovaa filmi\xc3\xa4 ylistiv\xc3\xa4t niin kriitikot kuin yleis\xc3\xb6kin, ja se sai per\xc3\xa4ti kahdeksan Oscar-ehdokkuutta. Vuonna 1982 syntyi Austin, David Lynchin toinen lapsi. Sittemmin h\xc3\xa4nell\xc3\xa4 on ollut kaksi pient\xc3\xa4 roolia is\xc3\xa4ns\xc3\xa4 t\xc3\xb6iss\xc3\xa4: Pierre Tremond Twin Peaksissa sek\xc3\xa4 Devon Berkin kuski Inland Empiress\xc3\xa4.\n_START_SECTION_\nDyyni\n_START_PARAGRAPH_\nPian Elefanttimiehen j\xc3\xa4lkeen Lynch palkattiin filmatisoimaan scifiromaani Dyyni (Dune, 1984). 40 miljoonan dollarin budjetilla tehty elokuva j\xc3\xa4i kaksikymment\xc3\xa4 miljoonaa dollaria tappiolle ja siit\xc3\xa4 tuli h\xc3\xa4nen uransa suurin floppi. Elokuvan sekavuutta arvosteltiin ja se sai yleisesti huonoja arvosteluja. My\xc3\xb6hemmin Lynch on todennut, ettei h\xc3\xa4nen olisi ikin\xc3\xa4 pit\xc3\xa4nyt ohjata Dyyni\xc3\xa4.\n_START_SECTION_\nSuosio kasvaa elokuvien Blue Velvet ja Villi syd\xc3\xa4n my\xc3\xb6t\xc3\xa4\n_START_PARAGRAPH_\nPari vuotta my\xc3\xb6hemmin ilmestynyt Blue Velvet \xe2\x80\x93 ja sinisempi oli y\xc3\xb6 (1986) nosti Lynchin kuitenkin j\xc3\xa4lleen suursuosioon. Elokuvassa ilmenev\xc3\xa4t selke\xc3\xa4sti Lynchin tavaramerkit: pikkukaupunkiin sijoittuva, synkk\xc3\xa4 mutta romanttinen trilleri. Uskaliaasti v\xc3\xa4kivaltaista seksi\xc3\xa4 ja ihmismielen kiemuroita esittelev\xc3\xa4 elokuva toi Lynchille toisen Oscar-ehdokkuuden, mutta her\xc3\xa4tti my\xc3\xb6s paljon kohua. Lynch ja Mary Fisk erosivat vuonna 1987, mink\xc3\xa4 j\xc3\xa4lkeen huhuiltiin Lynchin ja Blue Velvet -t\xc3\xa4hti Isabella Rossellinin romanssista. Rossellini oli mukana my\xc3\xb6s Lynchin seuraavassa elokuvassa Villi syd\xc3\xa4n (Wild at Heart, 1990). Elokuva nappasi Cannesin elokuvajuhlilla Kultaisen palmun. Nyt Lynchin elokuviin oli l\xc3\xb6ytynyt my\xc3\xb6s vakios\xc3\xa4velt\xc3\xa4j\xc3\xa4: Lynchin tiivis yhteisty\xc3\xb6 Angelo Badalamentin kanssa on sittemmin ollut t\xc3\xa4rke\xc3\xa4 osa h\xc3\xa4nen elokuviensa ilmapiiri\xc3\xa4.\n_START_SECTION_\nTwin Peaks\n_START_PARAGRAPH_\nSamoihin aikoihin Lynch oli tekem\xc3\xa4ss\xc3\xa4 pilottia ensimm\xc3\xa4iselle televisiosarjalleen yhdess\xc3\xa4 Mark Frostin kanssa. Twin Peaks laajeni suosituksi sarjaksi, joka esitettiin ensimm\xc3\xa4isen kerran 1990\xe2\x80\x931991. Kaksi vuotta my\xc3\xb6hemmin Lynch ohjasi sarjan jatkoksi my\xc3\xb6s elokuvan, jossa valotettiin tapahtumia ennen varsinaista murhaa. Twin Peaks \xe2\x80\x93 Tuli kulje kanssani (Twin Peaks: Fire Walk with Me, 1992) ei kuitenkaan saanut yht\xc3\xa4 l\xc3\xa4mmint\xc3\xa4 vastaanottoa kuin itse sarja, mutta fanien keskuudessa elokuvaa on yleisesti pidetty arvossa. Vuonna 2017 ensi-iltansa sai Twin Peaks: The Return jatko-osa kahdelle ensimm\xc3\xa4iselle Twin Peaksin tuotantokaudelle._NEWLINE_Lynchin ja Frostin toinen televisiosarja On the Air (1992) ei menestynyt.\n_START_SECTION_\nLost Highway\n_START_PARAGRAPH_\nVilli syd\xc3\xa4n -romaanin kirjoittanut Barry Gifford alkoi kirjoittaa Lynchin kanssa 1990-luvun puoliv\xc3\xa4liss\xc3\xa4 uutta elokuvak\xc3\xa4sikirjoitusta. Lost Highway (1997) oli unenomainen palapeli, joka yhdisteli eri elokuvagenrej\xc3\xa4.\n_START_SECTION_\nThe Straight Story\n_START_PARAGRAPH_\nSeuraavaksi Lynch tekikin jotain aivan muuta: The Straight Story (1999) ei tunnu selittelem\xc3\xa4tt\xc3\xb6m\xc3\xa4ss\xc3\xa4 kiltteydess\xc3\xa4\xc3\xa4n Lynchilt\xc3\xa4 juurikaan. Kyseess\xc3\xa4 on kuitenkin paljon kiitelty, tositapahtumiin perustuva filmi Alvin Straightist\xc3\xa4, joka l\xc3\xa4htee tapaamaan aivohalvauksen saanutta velje\xc3\xa4\xc3\xa4n toiseen osavaltioon kulkuneuvonaan ruohonleikkuri. Elokuvassa p\xc3\xa4\xc3\xa4osaa esitt\xc3\xa4nyt Richard Farnsworth sairasti sy\xc3\xb6p\xc3\xa4\xc3\xa4, ja pakeni tuskaa pian itsemurhalla. Elokuva j\xc3\xa4i h\xc3\xa4nen viimeisekseen.\n_START_SECTION_\nMulholland Drive\n_START_PARAGRAPH_\nThe Straight Storyn j\xc3\xa4lkeen Lynch palasi tuttuihin kuvioihinsa. Mulholland Drive (Mulholland Dr., 2001) on pitk\xc3\xa4lti samanlainen elokuva kuin Lost Highway, vaikkakin selv\xc3\xa4sti pehme\xc3\xa4mpi ulkoasultaan. Alun perin televisiosarjaksi suunniteltu Mulholland Drive n\xc3\xa4ki vastoin odotuksia p\xc3\xa4iv\xc3\xa4nvalon, kun Studio Canal suostui tuottamaan sen elokuvana. _NEWLINE_\xc2\xbb...Kuulin ett\xc3\xa4 ABC-yhti\xc3\xb6n mies, jonka piti p\xc3\xa4\xc3\xa4tt\xc3\xa4\xc3\xa4 tehd\xc3\xa4\xc3\xa4nk\xc3\xb6 sarja vai ei, katsoi sen kello kuusi aamulla. H\xc3\xa4n katsoi sen televisiosta joka oli huoneen toisella puolella, ja joi samalla kahvia ja soitti muutamia puheluita. Ja h\xc3\xa4n ei yht\xc3\xa4\xc3\xa4n pit\xc3\xa4nyt n\xc3\xa4kem\xc3\xa4st\xc3\xa4\xc3\xa4n; se ik\xc3\xa4vystytti h\xc3\xa4nt\xc3\xa4. joten h\xc3\xa4n sanoi ei kiitos...\xc2\xbb _NEWLINE_(David Lynch)\n_START_SECTION_\nInland Empire\n_START_PARAGRAPH_\nMulhollandin j\xc3\xa4lkeen Lynch on auttanut my\xc3\xb6s muita, omasta mielest\xc3\xa4\xc3\xa4n lupaavia ohjaajanalkuja p\xc3\xa4\xc3\xa4sem\xc3\xa4\xc3\xa4n alkuun urallaan \xe2\x80\x93 esimerkkin\xc3\xa4 Eli Roth (Cabin Fever, 2002). Vuonna 2006 Lynchilt\xc3\xa4 tuli ensi-iltaan Inland Empire. T\xc3\xa4m\xc3\xa4 l\xc3\xa4hes kolmen tunnin mittainen elokuva kuvattiin kolmen vuoden aikana ilman valmista k\xc3\xa4sikirjoitusta halvalle digivideokameralle. P\xc3\xa4\xc3\xa4roolia n\xc3\xa4yttelev\xc3\xa4 Laura Dern palasi 16 vuoden tauon j\xc3\xa4lkeen yhteisty\xc3\xb6h\xc3\xb6n Lynchin kanssa._NEWLINE_Ohjaaja sai syyskuussa 2006 el\xc3\xa4m\xc3\xa4nty\xc3\xb6st\xc3\xa4 my\xc3\xb6nnett\xc3\xa4v\xc3\xa4n Kultaisen leijonan Venetsian elokuvajuhlilla.\n_START_SECTION_\nLynchin muut taiteelliset tuotokset\n_START_PARAGRAPH_\nElokuviensa ohella Lynch on tehnyt my\xc3\xb6s kuvataidetta ja julkaissut musiikkia. Vuosina 1983\xe2\x80\x931992 Lynch piirsi viikoittaista strippisarjakuvaa Los Angeles Reader -lehteen. Sittemmin sit\xc3\xa4 julkaistiin my\xc3\xb6s The Baltimore Sun -lehdess\xc3\xa4.'